Diari Oficial de la Generalitat Valenciana


Sumari del DOGV 9754, del 28-12-2023 (2023/13062)

RESOLUCIÓ de 22 de desembre de 2023, de la presidenta de Turisme Comunitat Valenciana, per la qual es modifica la Resolució de 7 de maig de 2018, de la Presidència de la llavors denominada Agència Valenciana del Turisme, sobre la delegació de l'exercici de competències en l'àmbit d'aquesta entitat pública.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9754

Data del DOGV
:   28-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13280


Data del document
:   22-12-2023

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * Turisme Comunitat Valenciana

RESOLUCIÓ de 22 de desembre de 2023, de la presidenta de Turisme Comunitat Valenciana, per la qual es modifica la Resolució de 7 de maig de 2018, de la Presidència de la llavors denominada Agència Valenciana del Turisme, sobre la delegació de l'exercici de competències en l'àmbit d'aquesta entitat pública. [2023/13891]  
La Llei 15/2018, de 7 de juny, de turisme, oci i hospitalitat de la Comunitat Valenciana, va disposar en l'article 12, apartat 1, que l'entitat pública Agència Valenciana del Turisme passava a denominar-se Turisme Comunitat Valenciana, i en l'apartat 2, que conformava l'ens públic de la Generalitat a què correspon el foment i execució de la política turística de la Comunitat Valenciana, adscrit al departament del Consell amb competències en matèria de turisme. L'article 13, apartat 4, de la mateixa llei estableix que el president o la presidenta d'aquest ens públic serà el titular de l'òrgan del Consell amb competències en matèria de turisme.  
El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna les competències en matèria de turisme a la Conselleria d'Innovació, Indústria, Comerç i Turisme.  
El Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en la redacció donada pel Decret 163/2023, de 29 de setembre, del Consell, disposa en l'article 128, apartat 2, que la persona titular de la Conselleria d'Innovació, Indústria, Comerç i Turisme ostentarà la Presidència de Turisme Comunitat Valenciana.  
La Llei 15/2018 estableix en l'article 13, apartat 4, que a la Presidència d'aquest ens públic li correspon la superior representació d'aquell en totes les seues relacions amb entitats públiques i privades, amb les excepcions que puguen establir-se reglamentàriament. Així mateix, en l'apartat 5 següent es preveu que la persona titular de la Vicepresidència substituirà la titular de la Presidència en casos de vacant, absència, malaltia o una altra causa legal i en aquelles funcions que aquesta li delegue amb caràcter permanent o temporal.  
Les funcions que corresponen a la Presidència de Turisme Comunitat Valenciana es detallen en els apartats 2 i 3 de l'article 31 del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística. Així mateix, les funcions de la Vicepresidència del mencionat ens públic es concreten en l'apartat 2 de l'article 32 del Decret 7/2020, i es preveu en la lletra c) la possibilitat d'exercir les que li delegue la Presidència amb caràcter permanent o temporal.  
  
En l'actualitat continua vigent la delegació efectuada pel president de la llavors denominada Agència Valenciana del Turisme, mitjançant la Resolució de 7 de maig de 2018 (DOGV 8302, 24.05.2018), que contemplava la delegació en la persona titular de la direcció per no existir vicepresidència en aquesta entitat pública.  
En raó als canvis organitzatius esdevinguts, amb assignació de les competències en matèria de turisme a la titular de la Conselleria d'Innovació, Indústria, Comerç i Turisme, a la qual correspon la Presidència de Turisme Comunitat Valenciana, havent sigut nomenada com a vicepresidenta d'aquest ens públic la titular de la Secretaria Autonòmica de Turisme, donada la necessitat d'adaptació a la denominació actual de l'entitat, i a fi d'aconseguir la màxima eficàcia i agilitat administratives, atenent també la necessària continuïtat en la gestió, es considera oportú, encara que siga de manera temporal fins a una pròxima reassignació, però amb la major celeritat possible, modificar l'esmentada resolució de delegació encara vigent.  
En virtut de tot això, segons el que es preveu en la normativa esmentada més amunt, que contempla la possibilitat que la presidència delegue en la Vicepresidència l'exercici de competències en l'àmbit de la mencionada entitat pública, i de conformitat amb el que es disposa en l'article 9 de la Llei 40/2015, d'1 d'octubre, de règim jurídic del sector públic, resolc:  
  
Primer i únic. Modificació de la resolució de delegació vigent  
Modificar la Resolució de 7 de maig de 2018, de la Presidència de la llavors denominada Agència Valenciana del Turisme, sobre delegació de l'exercici de competències en l'àmbit d'aquesta entitat pública, en el sentit que la referència a la Direcció ha de considerar-se efectuada a la Vicepresidència, la referència a la persona adjunta a la Direcció ha de considerar-se realitzada al cap de l'Àrea Financera i Administrativa, i qualsevol referència a l'Agència Valenciana del Turisme ha d'entendre's efectuada a la denominació actual de Turisme Comunitat Valenciana, i mantindre la delegació en la resta dels seus termes.  
  
València, 22 de desembre de 2023.- La presidenta: Nuria Montes de Diego.